钦定古今图书集成/理学汇编/经籍典/第128卷 > 《庶言同则绎》前人
## 钦定古今图书集成/理学汇编/经籍典/第128卷 > 《庶言同则绎》前人

《书》曰：“出入自尔师虞，庶言同则绎。”虞之为言度也，出
纳之际，庶言之所在也，必得我师。言失，言有同异，则
听者有所考。言其利也，必有为利之道，言其害也，必
有致害之理。反复论辨，廷议而众决之，长者必伸，短
者必屈焉，真者必遂，伪者必窒焉。故邪正之相攻，是
非之相稽，非君子之所患者，庶言同而已。考同者莫
若绎，古者谓䌷绎，䌷绎者，必求其端，究其所终。《说命》
曰：“有言逆于汝心，必求诸道；有言逊于汝志，必求诸
非道。”《君陈》之所谓绎，即《说命》之所谓求也。孙宝有言：
“周公大圣，召公大贤，犹不相说。著于经典，两不相损。”
晋王导辅政，每与客言，举坐称善，而王述责之曰：“人
非尧舜，安得每事尽善？”导亦敛衽谢之。“古之君子，其
畏同也如此，同而不绎，其患有不可胜言者矣。”